CELEX: 32016D1073
Language: et
Date: 2016-07-01 00:00:00
Title: Komisjoni rakendusotsus (EL) 2016/1073, 1. juuli 2016, Ameerika Ühendriikide määratud lepinguturgude Euroopa Parlamendi ja nõukogu määruse (EL) nr 648/2012 kohase samaväärsuse kohta (EMPs kohaldatav tekst)

2.7.2016   
            
            
               ET
            
            
               Euroopa Liidu Teataja
            
            
               L 178/24
            
         KOMISJONI RAKENDUSOTSUS (EL) 2016/1073,
   1. juuli 2016,
   Ameerika Ühendriikide määratud lepinguturgude Euroopa Parlamendi ja nõukogu määruse (EL) nr 648/2012 kohase samaväärsuse kohta
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta, (1) eriti selle artikli 2a lõiget 2,
   ning arvestades järgmist:
   
               (1)
            
            
               Määrusega (EL) nr 648/2012 on börsivälistele tuletislepingutele kehtestatud kliirimise ja kahepoolse riskijuhtimisega seotud nõuded ning selliste lepingutega seotud aruandluskohustus. Määruse (EL) nr 648/2012 artikli 2 punktis 7 on börsiväline tuletisinstrument määratletud kui tuletisleping, millega ei tehta tehinguid reguleeritud turul Euroopa Parlamendi ja nõukogu direktiivi 2004/39/EÜ (2) artikli 4 lõike 1 punkti 14 tähenduses ega kolmanda riigi turul, mis on tunnistatud samaväärseks reguleeritud turuga vastavalt määruse (EL) nr 648/2012 artiklile 2a. Seepärast liigitakse määruse (EL) nr 648/2012 kohaldamisel börsivälisteks tuletisinstrumentideks kõik tuletislepingud, mille korraldused täidetakse kolmanda riigi turul, mida ei ole tunnistatud samaväärseks reguleeritud turuga.
            
         
               (2)
            
            
               Vastavalt määruse (EL) nr 648/2012 artiklile 2a käsitatakse kolmanda riigi turgu samaväärsena reguleeritud turuga, kui see vastab õiguslikult siduvatele nõuetele, mis on samaväärsed direktiivi 2004/39/EÜ III jaotises sätestatud nõuetega, ning kui selle suhtes kohaldatakse asjaomases kolmandas riigis tõhusat ja pidevat järelevalvet ja riiklikku sundi.
            
         
               (3)
            
            
               Selleks et kolmanda riigi turgu käsitataks samaväärsena reguleeritud turuga direktiivi 2004/39/EÜ tähenduses, peaks kohaldatavate õiguslikult siduvate nõuete ning järelevalve- ja riikliku sunni korra sisuline tulemus olema samaväärne liidu nõuetega saavutatavate eesmärkidega. Kõnealuse samaväärsuse hindamise eesmärk on seega kontrollida, kas Ameerika Ühendriikides (USA) määratud lepinguturgude suhtes kohaldatavad õiguslikult siduvad nõuded on samaväärsed direktiivi 2004/39/EÜ III jaotises sätestatud nõuetega ning kas kõnealuste turgude suhtes kohaldatakse tõhusat ja pidevat järelevalvet ja riiklikku sundi. Käesoleva otsuse vastuvõtmise kuupäeva seisuga määratud lepinguturgude tegevusluba omavad turud peaksid seega olema määratletud turgudena, mida käsitatakse samaväärsetena reguleeritud turgudega direktiivi 2004/39/EÜ tähenduses.
            
         
               (4)
            
            
               Määratud lepinguturud on kauplemiskohad, mis tegutsevad kaubafutuuridega kauplemise komisjoni (Commodity Futures Trading Commission, CFTC) regulatiivse kontrolli all vastavalt kaubabörsi seaduse (Commodity Exchange Act) 5. punktile ja USA seadustiku 7. jaotise lõikele 7. USAs tegevusloa saanud määratud lepinguturgude õiguslikult siduvad nõuded koosnevad kaubabörsi seadusest, mis koos CFTC eeskirjadega moodustavad määratud lepinguturgude õigusliku tegevusraamistiku. CFTC eeskirjade 38. osas on määratletud kauplemiskohana tegutsemise nõuded ja sätestatud 23 aluspõhimõtet, mida määratud lepinguturud peavad järgima nii tegutsema asudes kui ka jooksvalt. CFTC eeskirjadega on nõutud, et määratud lepinguturud käitavad kauplemissüsteemi, mis kaubabörsi seaduse kohaselt tähendab üldiselt mitmepoolset kauplemissüsteemi, kus osalised saavad täita tehinguid vastavalt kaalutlusõigust mittesisaldavatele eeskirjadele. Määratud lepinguturud peavad liikmetele andma erapooletu juurdepääsu oma turgudele ja teenustele. Juurdepääsukriteeriumid peavad olema erapooletud ja läbipaistvad ning neid tuleb kohaldada mittediskrimineerival viisil. CFTC eeskirjade kohaselt tuleb määratud lepinguturgude suhtes kohaldada organisatsioonilisi nõudeid seoses huvide konflikte käsitleva korra, riskijuhtimise, kauplemis-, kliirimis- ja arveldussüsteemide, noteerimiseeskirjade, aga ka nõuetele vastavuse kontrollimisega. Teise aluspõhimõtte kohaselt (17 CFR §38.150 (2015)) peab kauplemiskoht kehtestama määratud lepinguturu sise-eeskirjad (sealhulgas seal kuritahtlikke kauplemistavasid keelavad eeskirjad), jõustama need ja kontrollima nende täitmist. Selleks peab ta suutma uurida ja avastada määratud lepinguturu sise-eeskirjade rikkumisi ja määrata neid rikkuvale mis tahes isikule asjakohaseid karistusi.
            
         
               (5)
            
            
               USAs tegevusluba omavate määratud lepinguturgude suhtes kohaldatavad õiguslikult siduvad nõuded on kehtestatud määratud lepinguturgude õigusliku tegevusraamistikuga ja need annavad olulisi tulemusi, mis on direktiivi 2004/39/EÜ III jaotises sätestatud nõuetega samaväärsed järgmistes valdkondades: tegevusloa andmine, määratletusnõuded, juurdepääs määratud lepinguturule, organisatsioonilised nõuded, nõuded kõrgemale juhtkonnale, tuletisinstrumentide kauplemisele lubamine, tuletisinstrumentidega kauplemise peatamine ja nende kauplemiselt kõrvaldamine, nõuete järgimise kontrollimine ning juurdepääs kliirimis- ja arveldussüsteemidele.
            
         
               (6)
            
            
               Direktiivi 2004/39/EÜ alusel kohaldatakse kauplemiseelse ja -järgse läbipaistvuse nõudeid üksnes aktsiate suhtes, mis on lubatud kauplemisele reguleeritud turgudel. Kuna aktsiatega ei kaubelda ega ole lubatud kaubelda määratud lepinguturgudel, leiab komisjon, et nende nõuete hindamine ei ole käesoleva otsuse kohaldamisel asjakohane.
            
         
               (7)
            
            
               Seepärast tuleks järeldada, et USAs asuvatele määratud lepinguturgudele kehtivad õiguslikult siduvad nõuded annavad samaväärseid tulemusi direktiivi 2004/39/EÜ III jaotises sätestatud nõuete tulemustega.
            
         
               (8)
            
            
               Määratud lepinguturud tegutsevad CFTC järelevalve all. CFTC nõuetele vastavuse programmi esmaeesmärk on hinnata määratud lepinguturu vastavust kohaldatavatele kaubabörsi seaduse sätetele, sealhulgas 23 aluspõhimõttele, mida määratud lepinguturud peavad järgima, ja CFTC eeskirjadele, millega kõnealuseid aluspõhimõtteid rakendatakse. Selleks kontrollib CFTC määratud lepinguturu distsiplinaarprogramme ning määratud lepinguturu vastavust aluspõhimõtetele ja kauplemise järelevalvet, turujärelevalvet ja kontrolljälge käsitlevatele eeskirjadele. CFTC jälgib turujärelevalveprogrammi alusel kauplejaid, et tagada kaubabörsi seaduse ja CFTC eeskirjade sätete järgimine. Selleks jälgitakse järelevalveprogrammi alusel kauplemisaktiivsust määratud lepinguturgudel, futuuripositsioone, vahetustehinguid ja nende positsioone, et avastada ja ennetada kuritahtlikke kauplemistavasid ning tagada vastavus kaubabörsi seadusele ja CFTC eeskirjadele. Lisaks vaadatakse turu läbivaatamise programmi raames läbi kõik avaldused määratud lepinguturge käsitlevate eeskirjade kohta ja toote läbivaatamise programmi raames vaadatakse läbi määratud lepinguturu tootetingimusi käsitlevad ettepanekud; mõlema programmi puhul vaadatakse esitatud avaldused läbi, et tagada kooskõla kaubabörsi seaduse ja CFTC eeskirjadega.
            
         
               (9)
            
            
               CFTC vastutab ka jõustamise eest. Kaubabörsi seaduse punkti 6b alusel võib CFTC välja anda korralduse peatada teatavad tegevused ja määrata tsiviil- või kriminaalkaristused, kui leitakse, et määratud lepinguturg rikub kaubabörsi seadust või CFTC eeskirju. Vastavalt kaubabörsi seaduse punkti 6c alapunktile a võib CFTC kaevata kaubabörsi seadust või asjaomaseid CFTC nõudeid, eeskirju ja korraldusi rikkuva mis tahes registreeritud üksuse või teise isiku USA föderaalkohtusse. Määratud lepinguturud võtavad teatava järelevalvealase vastutuse ning nad peavad jõustama määratud lepinguturu sise-eeskirjad ja kontrollima nendele vastavust. Nn erakorraliste õiguste (kaubabörsi seaduse § 8a lõige 9) alusel on CFTC-l õigus suunata määratud lepinguturg võtma selliseid meetmeid, mida on CFTC otsuse alusel vaja, et säilitada või taastada nõuetekohane kauplemine asjaomase tuletislepinguga või asjaomane tuletisleping kõrvaldada. Määratud lepinguturgudel peavad samuti olema vahendid ja kehtestatud kord sise-eeskirjade tõhusaks jõustamiseks.
            
         
               (10)
            
            
               Seepärast tuleks järeldada, et määratud lepinguturgude üle kohaldatakse USAs pidevalt tõhusat järelevalve- ja jõustamiskorda.
            
         
               (11)
            
            
               Seepärast tuleks USAs tegevusluba omavate määratud lepinguturgude puhul käsitada määruse (EL) nr 648/2012 artiklis 2a sätestatud tingimusi täidetuna.
            
         
               (12)
            
            
               Käesolev otsus põhineb USAs käesoleva otsuse vastuvõtmise ajal kohaldatavatel õiguslikult siduvatel nõuetel, mis käsitlevad määratud lepinguturge. Komisjon peaks jätkuvalt pidevalt jälgima määratud lepinguturgude õigus- ja järelevalveraamistiku arengut ning käesoleva otsuse tegemise aluseks olevate tingimuste täitmist. Eelkõige peaks komisjon vaatama käesoleva otsuse läbi, võttes arvesse Euroopa Parlamendi ja nõukogu määruse (EL) nr 600/2014 (3) ja Euroopa Parlamendi ja nõukogu direktiivi 2014/65/EL (4) jõustumist.
            
         
               (13)
            
            
               USAs määratud lepinguturgude suhtes kohaldatavate õigus- ja järelevalvekordade korrapärane läbivaatamine ei piira komisjoni võimalust alustada ükskõik millal erakorralist läbivaatamist, kui asjakohased muutused sunnivad komisjoni käesoleva otsuse kohast samaväärsust uuesti hindama. Selline uuesti hindamine võib viia käesoleva otsuse tühistamiseni.
            
         
               (14)
            
            
               Käesoleva otsusega ette nähtud meetmed on kooskõlas Euroopa väärtpaberikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Määruse (EL) nr 648/2012 artikli 2 punkti 7 kohaldamisel käsitatakse kaubafutuuridega kauplemise komisjoni poolt USAs lepinguturgudena käsitletud ja lisas esitatud kauplemiskohti samaväärsetena direktiivi 2004/39/EÜ artikli 4 lõike 1 punktis 14 määratletud reguleeritud turgudega.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 1. juuli 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 201, 27.7.2012, lk 1.
   
      (2)  Euroopa Parlamendi ja nõukogu 21. aprilli 2004. aasta direktiiv 2004/39/EÜ finantsinstrumentide turgude kohta, millega muudetakse nõukogu direktiive 85/611/EMÜ ja 93/6/EMÜ ning Euroopa Parlamendi ja nõukogu direktiivi 2000/12/EÜ ja tunnistatakse kehtetuks nõukogu direktiiv 93/22/EMÜ (ELT L 145, 30.4.2004, lk 1).
   
      (3)  Euroopa Parlamendi ja nõukogu 15. mai 2014. aasta määrus (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012 (ELT L 173, 12.6.2014, lk 84).
   
      (4)  Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL (ELT L 173, 12.6.2014, lk 349).
   
      LISA
      Määratud lepinguturud USAs (artikkel 1):
      
                  a)
               
               
                  Cantor Futures Exchange, L.P.
               
            
                  b)
               
               
                  CBOE Futures Exchange, LLC
               
            
                  c)
               
               
                  Chicago Board of Trade (Board of Trade of the City of Chicago, Inc.)
               
            
                  d)
               
               
                  Chicago Mercantile Exchange, Inc.
               
            
                  e)
               
               
                  Commodity Exchange, Inc.
               
            
                  f)
               
               
                  ELX Futures, L.P.
               
            
                  g)
               
               
                  Eris Exchange, LLC
               
            
                  h)
               
               
                  ICE Futures U.S., Inc.
               
            
                  i)
               
               
                  Minneapolis Grain Exchange, Inc.
               
            
                  j)
               
               
                  New York Mercantile Exchange, Inc.
               
            
                  k)
               
               
                  Nodal Exchange, LLC
               
            
                  l)
               
               
                  North American Derivatives Exchange, Inc.
               
            
                  m)
               
               
                  OneChicago LLC
               
            
                  n)
               
               
                  TrueEX LLC
               
            
                  o)
               
               
                  NASDAQ Futures, Inc.